Terveet tilat 2028 -ohjelma painottuu julkisiin rakennuksiin, koska niissä tarjotaan palveluita, joita lukuisat ihmiset käyttävät. Julkisilla rakennuksilla tarkoitetaan esimerkiksi kuntien tai valtion omistamia tai käyttämiä rakennuksia. On tärkeää, etteivät ihmiset altistu sisäilmaongelmille näissä tiloissa. Tällä hetkellä yleisimpiä ongelmien syitä kuntien rakennuksissa ovat ilmanvaihtoon liittyvät ongelmat, tunkkaisuus ja painesuhteet (tekniset ongelmat). Myös kosteus- ja homevauriot sekä lämpötilaan, ilman kuivuuteen tai kosteuteen tai vetoisuuteen liittyvät ongelmat heikentävät sisäilman laatua. Lisäksi kemialliset epäpuhtaudet ja radon aiheuttavat ongelmia. Sisäilmaongelmaisissa rakennuksissa esiintyy usein monia haittatekijöitä yhtä aikaa.
Terveyteen, hyvinvointiin ja sosiaalisiin suhteisiin liittyvien ongelmien lisäksi julkisten tilojen sisäilmaongelmat aiheuttavat taloudellisia vaikutuksia. Vaikka ohjelman toimenpiteet painottuvat julkisiin rakennuksiin, sisäilmasta oireilevien hoitoa tehostetaan riippumatta siitä, missä tiloissa oireilu on alkanut. Lisäksi yhteistyötä tehdään yksityisen sektorin kanssa ja tavoitteena on kehittää yhdessä kestäviä kiinteistökannan hallinnan strategisia käytäntöjä ja edistää suunnitelmallista kiinteistönpitoa.